Imtella' Awwissu 28, 2021 - Aġġornata 28 Ta' Awwissu, 2021 5:49pm Rapport: Ruth Amaira Bħalissa qed isiru xogħlijiet ta' restawr u riġenerazzjoni fil-Munxar waqt li tlesta r-restawr tar-ravelin taċ-Cittadella. Fil-Munxar il-pjazza qed tingħata dehra ġdida waqt li fir-Rabat, Għawdex, ġie inawgurat ix-xogħol ta' restawr fuq ir-ravelin taċ-Ċittadella. Beda x-xogħol ta' riġenerazzjoni fil-Pjazza tal-Munxar b'investiment ta' €700,000. Ix-xogħlijiet qed isiru bi ftehim mal-Kunsill Lokali tal-Munxar. F'din il-pjazza, li qed tinqala' mill-qiegħ, se jinbena ġibjun għall-ilqugħ tal-ilma, pavimentar ġdid, se ssir l-installazzjoni ta' sistema ġdida ta' dawl effiċjenti, sistema ġdida ta' irrigazzjoni u l-introduzzjoni ta' siġar indiġeni. Fi żjara lix-xogħlijiet, il-Ministru għal Għawdex Clint Camilleri qal li r-riġenerazzjoni ta' żoni oħra bħal din tal-Munxar, huma parti minn strateġija li qed tilħaq l-irħula u ċ-ċentru tal-lokalitajiet Għawdxin. Is-Sindku tal-Munxar Damien Spiteri qal li l-proġett se jagħti dehra ġdida liċ-ċentru tal-Munxar u se jagħmel il-pjazza aktar aċċessibbli li tkun tista' titgawda mir-residenti u mill-pubbliku. Fir-Rabat, Għawdex, ġie inawgurat ir-restawr li sar fuq ir-ravelin fit-triq kif ukoll fid-daħla ewlenija taċ-Ċittadella. B'investiment ta' €75,000 fuq żewġ fażijiet, din iż-żona reġgħet ingħatat il-glorja tagħha biex titgawda mill-Għawdxin, Maltin u turisti li jżuru dan is-sit storiku. Id-Direttur ghall-Wirt Kulturali John Xuereb stqarr li dan ir-restawr fuq ir-ravelin huwa parti zgħira minn programm sħiħ ta' manutenzjoni u restawr li d-Direttorat għall-Wirt Kulturali se jwettaq fiċ-Ċittadella fix-xhur li ġejjin.